Diari Oficial de la Generalitat Valenciana


Sumari del DOGV 4185, del 07-02-2002 (2002/716)

Informació pública de les bases per al proveïment en propietat d'una plaça d'arqueòleg, vacant en la plantilla de funcionaris de carrera de l'Ajuntament de Gandia, torn de promoció interna.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4185

Data del DOGV
:   07-02-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/716


Data del document
:   03-12-2001

Organisme emissor
:   Ajuntament de Gandia

Tipus de document
:   Convocatòria

Descriptors 

:   * administració local
    * arqueologia
    * concurs administratiu

Informació púbilca de les bases per al proveïment en propietat d'una plaça d'arqueòleg, vacant en la plantilla de funcionaris de carrera de l'Ajuntament de Gandia, torn de promoció interna. [2002/F716]
  
De conformitat amb l'acord de la Comissió Municipal de Govern de l'Ajuntament de Gandia, en sessió celebrada el dia 30 de novembre de 2001, sobre aprovació de les bases de les convocatòries per al proveïment de places en l'oferta d'ocupació pública de 2001: - arqueòleg (1 plaça), torn de promoció interna ?, per Resolució de l'Alcaldia Presidència de 3 de desembre de 2001, s'ha resolt el següent:
  
Únic. Convocar proves per a la selecció d'una plaça d'arqueòleg, vacant en la plantilla municipal, d'acord amb les bases que han estat aprovades per la Comissió de Govern de l'Ajuntament de Gandia, en sessió de 30 de novembre de 2001, del tenor literal següent:
  
Bases per al proveïment en propietat d'una plaça d'arqueòleg vacant en la plantilla de funcionaris de carrera de l'Ajuntament de Gandia (torn de promoció interna)
  
Primera. Objecte
  
L'objecte d'aquesta convocatòria és el proveïment, en propietat, d'una plaça d'arqueòleg vacant en la plantilla municipal.
  
Aquesta plaça està emmarcada en l'escala d'administració especial, subescala tècnica, classe superior, grup A, dotada amb el sou corresponent als funcionaris d'aquest grup, pagues extraordinàries, triennis i la resta d'emoluments que corresponen a la dita subescala, d'acord amb la legislació vigent.
  
La plaça convocada es proveirà per torn de promoció interna, d'acord amb el que preveu la disposició addicional vint-i-dosena de la Llei 30/1984, de 2 d'agost, de Mesures per a la Reforma de la Funció Pública, segons redacció introduïda per l'article 61 de la Llei 42/1994, de 30 de desembre, de Mesures Fiscals, Administratives i d'Ordre social.
  
Segona. Normativa aplicable
  
El procés selectiu s'ajustarà al que disposen aquestes bases i, en allò que no s'hi preveu a la Llei 30/1984, de 2 d'agost; la Llei 7/1985, de 2 d'abril; el Reial Decret Legislatiu 781/1986, de 18 d'abril; el Decret Legislatiu de 24 d'octubre de 1995, del Consell de la Generalitat Valenciana, i la seua modificació aprovada per la Llei 8/1995, de 29 de desembre, de la Generalitat Valenciana; el Decret 33/1999, de 9 de març, del Consell de la Generalitat Valenciana; el Reial Decret 896/1991, de 7 de juny; el Reial Decret 364/1995, de 10 de març; i la resta de disposicions legals i reglamentàries aplicables.
  
Tercera. Sistema de proveïment
  
La plaça serà proveïda mitjançant el sistema de concurs oposició, restringit per promoció interna, entre funcionaris d'administració especial, grup B, pertanyents a la plantilla de funcionaris d'aquesta corporació.
  
Quarta. Requisits
  
Per poder prendre part en el procés selectiu, caldrà acreditar una antiguitat de dos anys, si més no, en plaça de grup B d'administració especial, com a funcionari de carrera d'aquest ajuntament i estar en servei actiu com a funcionari. Així mateix, s'exigirà estar en possessió del títol de Llicenciat en Geografia i Història, especialitat en Arqueologia, o equivalent. S'acreditarà mitjançant el títol expedit per l'autoritat acadèmica competent, que certificarà, a més, sobre les equivalències.
  
També caldrà acomplir els requisits de no trobar-se suspés ni inhabilitat per a l'exercici de funcions públiques i no patir malaltia ni defecte físic que impedisca l'exercici normal del càrrec.
  
Cinquena. Instàncies
  
Els qui desitgen participar en les proves selectives hauran de sol·licitar-ho mitjançant instància que es dirigirà a la Presidència de la corporació i es presentarà en el Registre General, durant el termini de 20 dies naturals, comptats a partir del següent a la publicació de l'extracte de la convocatòria en el Boletín Oficial del Estado.
  
Les instàncies podran presentar-se, igualment, en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
El model d'instància per a prendre part en les proves selectives serà facilitat gratuïtament per l'ajuntament (Oficina d'Informació).
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar a les instàncies que reuneixen tots i cadascun dels requisits exigits, referits sempre a la data d'expiració del termini assenyalat per a la presentació d'instàncies, i que es comprometen a prestar el preceptiu jurament o promesa. Aquestes condicions s'hauran de mantenir al llarg de tot el procés selectiu, durant el qual, en qualsevol moment, els aspirants podran ser requerits per a efectuar les comprovacions oportunes.
  
Haurà d'acompanyar-se la instància amb la documentació que acredite els mèrits al·legats per l'aspirant. Aquesta documentació haurà d'acompanyar-se en sobre tancat, que podrà ser lacrat. No es tindrà en compte cap mèrit que no s'acredite en el moment d'admissió d'instàncies.
  
Sisena. Admissió d'aspirants
  
Expirat el termini d'admissió d'instàncies, per resolució de l'Alcaldia s'aprovaran les llistes provisionals d'aspirants admesos i exclosos, les quals es faran públiques en el Butlletí Oficial de la Província de València i al tauler d'edictes de la casa consistorial. Contra aquesta resolució es podrà presentar reclamació en el termini de 10 dies hàbils. Les reclamacions, si n'hi haguera, seran acceptades o rebutjades en la resolució que aprove les llistes definitives, les quals es faran públiques, així mateix, en la forma indicada.
  
En el supòsit que no s'hi presentara cap reclamació, les llistes provisionals esdevindran automàticament definitives i s'hi farà constar en la resolució de l'Alcaldia.
  
Els errors de fet podran esmenar-se en qualsevol moment, d'ofici o a petició de l'interessat.
  
En tot cas, a fi d'evitar errors i, en el supòsit que se'n produïren, possibilitar l'esmena en temps i forma, els aspirants comprovaran, fefaentment, no sols que no figuren en la relació d'exclosos, sinó, a més, que els seus noms consten en la d'admesos.
  
Si, en qualsevol moment del procés selectiu arribara a coneixement del tribunal que algun dels aspirants no posseeix la totalitat dels requisits exigits en aquestes bases, prèvia audiència de l'interessat, es proposarà la seua exclusió a l'alcalde president de l'ajuntament, indicant les inexactituds o falsedats formulades per l'aspirant en la sol·licitud d'admissió a les proves selectives i als efectes procedents.
  
Setena. Tribunal qualificador
  
El tribunal qualificador que jutjarà el procés selectiu estarà compost de la forma següent:
  
- President: el de la corporació o membre d'aquesta en qui delegue.
  
- Secretari: el de la corporació o funcionari en qui delegue.
  
- Vocals:
  
· Un representant de la Generalitat Valenciana.
  
· Dos tècnics o experts designats pel president de la corporació.
  
· Dos representants del personal funcionari de la corporació, proposats per les dues organitzacions sindicals més representatives a l'ajuntament (un per cada una de les organitzacions sindicals).
  
Podran assistir a les sessions del tribunal, encara que sense formar-ne part, un membre corporatiu representant de cada grup polític municipal, els quals actuaran amb veu i sense vot.
  
La designació dels membres del tribunal inclourà la dels suplents respectius i es farà pública en el Butlletí Oficial de la Província de València i al tauler d'anuncis de la corporació.
  
La composició del tribunal serà predominantment tècnica i els vocals hauran de posseir nivell de titulació o especialització igual o superior a l'exigit per a l'accés a la plaça convocada.
  
L'ajuntament sol·licitarà dels òrgans corresponents la designació dels representants respectius, la qual s'haurà d'efectuar en el termini dels 20 dies següents al de la recepció de la sol·licitud.
  
El tribunal podrà disposar la incorporació als seus treballs, per a alguna o algunes proves, d'assessors, els quals es limitaran a l'exercici de la seua especialitat tècnica, sobre la base de la qual col·laboraran amb el tribunal. Quan concórrega en els membres del tribunal alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervenir i notificaran aquesta circumstància a l'Alcaldia Presidència; així mateix, els aspirants podran recusar-los en la forma prevista en l'article 29 de la citada llei.
  
El tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen l'ordre adient en elles en tot allò no previst en aquestes bases, i per a la seua adequada interpretació.
  
Tots els membres del tribunal tindran veu i vot, inclòs el secretari, el qual actuarà, també, com a vocal.
  
En cada sessió del tribunal podran participar els membres titulars presents en el moment de la seua constitució i si estan absents, els suplents, sense que puguen substituir-se entre si en la mateixa sessió.
  
Si, constituït el tribunal i iniciada la sessió, s'absenta el president, aquest designarà, entre els vocals concurrents, el que el substituirà durant la seua absència.
  
A efectes d'assistència, el tribunal que actue en aquestes proves tindrà la categoria primera prevista en l'article 33.2 del Reial Decret 236/1988, de 4 de març.
  
Huitena. Calendari de les proves
  
La data, l'hora i el lloc de començament de les proves selectives s'anunciarà en el Butlletí Oficial de la Província de València.
  
Una vegada començades les proves selectives, no serà obligatòria la publicació dels successius anuncis de la resta d'exercicis i incidències en el Butlletí Oficial de la Província de València. Aquests anuncis hauran de fer-se públics pel tribunal al local on s'hagen realitzat les proves anteriors i al tauler d'anuncis de l'ajuntament, amb una anticipació de 12 hores, si es tracta del mateix exercici, o de 48 hores, si es tracta d'un de nou.
  
L'ordre d'actuació dels aspirants que hagen de realitzar els exercicis corresponents que no puguen realitzar-se conjuntament, es determinarà mitjançant sorteig previ.
  
Els aspirants seran convocats en crida única, tret de casos de força major degudament justificats i considerats lliurement pel tribunal. La no-presentació d'un aspirant, en el moment de ser cridat a qualsevol dels exercicis obligatoris, determinarà automàticament la pèrdua del seu dret a participar en l'exercici i en els successius, per la qual cosa quedarà exclòs del procés selectiu.
  
El tribunal podrà requerir en qualsevol moment que cada un dels aspirants acredite la seua identitat, per a la qual cosa hauran d'anar proveïts del document nacional d'identitat.
  
Entre la terminació d'un exercici i el començament del següent haurà de transcórrer un termini mínim de 72 hores i màxim de 45 dies naturals.
  
Novena. Desenvolupament de les proves selectives
  
Les proves constaran d'una fase d'oposició i una altra de concurs.
  
Fase d'oposició
  
Els exercicis de l'oposició seran tres, tots de caràcter obligatori, els dos primers eliminatoris i el tercer no eliminatori:
  
Primer. De coneixement del temari. Consistirà a contestar per escrit, en un temps màxim de quatre hores, tres temes determinats a la sort entre els compresos en el programa annex de la convocatòria, al qual ja li ha sigut aplicada l'exempció de matèries, d'acord amb el que disposa l'article 80.3 del Reial Decret 346/1995, de 10 de març.
  
Segon. De caràcter pràctic. Es desenvoluparà per escrit, durant un període màxim de quatre hores, i consistirà en la resolució de dos supòsits pràctics que plantejarà el tribunal immediatament abans del començament de l'exercici, relacionats amb les matèries contingudes en el temari annex, en funció de les comeses de la plaça convocada.
  
Tercer. De coneixement del valencià. Consistirà a traduir, per escrit, dos textos proposats pel tribunal, un del castellà al valencià i un altre del valencià al castellà. La duració d'aquest exercici serà de 30 minuts.
  
Fase de concurs
  
Els mèrits al·legats es valoraran d'acord amb el barem següent:
  
1. Antiguitat. Fins a un màxim de 3,5 punts.
  
Per cada mes complet de serveis en propietat en plaça de grup B d'administració especial, sense tenir en compte els dos primers anys: 0,04 punts.
  
2. Coneixement del valencià. Fins a un màxim d'1,75 punts, sempre que s'acredite estar en possessió del pertinent certificat o homologació expedida per la Junta Qualificadora de Coneixements de Valencià, d'acord amb l'escala següent:
  
a) Coneixement de grau Elemental: 1,25 punt.
  
b) Coneixement de grau Mitjà: 1,50 punts.
  
c) Coneixement de grau Superior: 1,75 punts.
  
En el supòsit d'acreditar diversos certificats, únicament es valorarà el de més puntuació.
  
3. Coneixement de llengua estrangera comunitària. Fins a un màxim d'1,25 punts, segons titulació de l'Escola Oficial d'Idiomes, o centre universitari reconegut, d'acord amb el barem següent:
  
- Curs primer: 0,25 punts.
  
- Curs segon: 0,50 punts.
  
- Curs tercer: 0,75 punts.
  
- Curs quart: 1 punt.
  
- Curs cinqué: 1,25 punts.
  
En el supòsit d'acreditar diversos cursos, únicament es valorarà el de més puntuació.
  
4. Cursos de formació. Per la realització de cursos organitzats per entitats públiques, o privades de reconegut prestigi a judici del tribunal, sobre matèries relacionades per les funcions atribuïdes al lloc de treball i justificades mitjançant certificat de l'organisme que les haja impartides, fins a un màxim de 3 punts, a raó de 0,01 punt per hora de duració.
  
No podran ser objecte de valoració els cursos de menys de 15 hores o de duració no especificada, així com aquelles activitats de naturalesa diferent dels cursos, tals com jornades, taules redones, trobades, seminaris o anàlegs.
  
5. Publicacions (articles, dossiers, llibres?) relacionades amb la matèria, a considerar lliurement pel tribunal, fins a un màxim d'1 punt.
  
6. Altres experiències laborals i formatives en organismes distints de l'Ajuntament de Gandia, a valorar lliurement pel tribunal, fins a un màxim d'1 punt.
  
Desena. Qualificació i valoració
  
Els dos primers exercicis de l'oposició seran qualificat de 0 a 10 punts. Els aspirants que no aconseguisquen un mínim de cinc punts en cada un d'aquests seran eliminats. El tercer exercici serà qualificat de 0 a 5 punts.
  
Per a declarar que els aspirants han superat cada exercici eliminatori, el tribunal actuarà d'acord amb el que preveu l'article 26.4 de la Llei 30/1992, de 26 de novembre. En els exercicis eliminatoris, el tribunal determinarà la qualificació de cada exercici per la suma de les qualificacions dels membres del tribunal, dividida pel nombre d'aquests, ben entés que els suspesos no podran aconseguir la puntuació de 5 i els aprovats aconseguiran 5 o més punts.
  
En el primer exercici, el tribunal valorarà els coneixements sobre els temes exposats.
  
En el segon exercici, el tribunal valorarà la presentació i correcció de l'escrit, la sistemàtica en el plantejament i la formulació de conclusions.
  
En el tercer exercici, es valorarà el nivell del coneixement del valencià que posseïsca l'aspirant. La no superació d'aquest exercici no impedirà la participació en la llista per a la determinació de la relació d'aprovats.
  
En la fase de concurs, que serà prèvia a la d'oposició, el tribunal únicament valorarà els mèrits relacionats en la base anterior, al·legats en la instància i acreditats mitjançant documents originals o fotocòpies degudament compulsades. Els mèrits hauran d'estar referits a la data de finalització del termini de presentació d'instàncies.
  
La fase de concurs no podrà tindre's en compte per a superar les proves de la fase d'oposició.
  
La qualificació total del procés selectiu vindrà determinada per la suma de les puntuacions obtingudes en cada un dels exercicis i la puntuació obtinguda en la fase de concurs. Sobre aquesta base, el tribunal formularà la relació d'aprovats per ordre de puntuació, sense que es puga declarar que han superat les proves selectives un nombre superior d'aspirants al de places convocades.
  
El tribunal elevarà proposta de nomenament a l'Alcaldia en favor dels aspirants aprovats. Així mateix, es faculta el tribunal per proposar a l'ajuntament la constitució d'una borsa per a possibles interinatges, integrada pels qui, no havent sigut declarats aprovats, a judici del tribunal, hagen demostrat la seua qualificació durant el procés selectiu.
  
Onzena. Presentació de documents
  
Els aspirants proposats presentaran, al Servei de Personal de l'ajuntament, durant el termini de 20 dies naturals, comptats a partir de la publicació de la llista d'aprovats, els documents que acrediten que reuneixen les condicions per a prendre part en el concurs oposició, i que són:
  
a) Certificat expedit per la Secretaria de l'Ajuntament de Gandia, on s'acredite la condició de funcionari de plantilla de la corporació i totes les circumstàncies que consten en el seu expedient.
  
b) Còpia autentificada, o fotocòpia (acompanyada de l'original per a la seua compulsa) de la titulació exigida, amb l'excepció del que preveu el paràgraf segon de la disposició addicional vint-i-dosena de la Llei 30/1984, de 2 d'agost.
  
Correspon a l'autoritat acadèmica competent declarar l'equivalència de títols.
  
Si, durant el termini indicat i tret de causes de força major, no presentaren la documentació o, presentant-la, no reuniren els requisits exigits, no podran ser nomenats i quedaran anul·lades totes les seues actuacions, sense perjudici de la responsabilitat en què pogueren haver incorregut per falsedat en la instància. En aquest cas, el tribunal formularà una proposta a favor dels qui, havent superat els exercicis de l'oposició, tingueren cabuda en el nombre de places convocades.
  
Una vegada aprovada la proposta per l'Alcaldia, els aspirants nomenats hauran de prendre'n possessió en el termini d'un mes, comptat des de l'endemà de la notificació del nomenament. Si no en prenen possessió en el termini assenyalat sense causa justificada, perdran tots els drets derivats de la superació de les proves i subsegüent nomenament; en aquest cas, l'Alcaldia haurà de nomenar l'aspirant o els aspirants que, havent superat totes les proves, tinguen cabuda en el nombre de places objecte de proveïment.
  
En l'acte de presa de possessió, l'aspirant nomenat haurà de prestar el jurament o la promesa a què es refereix l'article 32.c) del Text Refós de la Llei de la Funció Pública Valenciana (Diari Oficial de la Generalitat Valenciana núm. 2.637, de 30 de novembre de 1995).
  
Des del moment de la seua presa de possessió, els aspirants que resulten nomenats per a ocupar les places, quedaran sotmesos al règim d'incompatibilitats previstes en la legislació vigent.
  
Dotzena. Incidències
  
El tribunal queda autoritzat per resoldre els dubtes que es presenten i adoptar els acords necessaris per al bon ordre del procés selectiu en tot allò no previst en aquestes bases.
  
Tretzena. Recursos
  
Contra aquestes bases i la convocatòria corresponent, actes que esgoten la via administrativa, es pot interposar:
  
A) Recurs de reposició, amb caràcter potestatiu, davant l'òrgan municipal que va dictar l'acte. El termini per a interposar aquest recurs serà d'un mes, comptat des de l'endemà a la publicació d'aquestes bases en el Butlletí Oficial de la Província de València i Diari Oficial de la Generalitat Valenciana. Interposat el recurs, no podrà interposar-s'hi recurs contenciós administratiu fins que aquell siga resolt expressament o s'haja produït la seua desestimació per silenci, pel transcurs d'un mes, comptat des de la data de la interposició, sense haver-se notificat la resolució; en aquest cas, quedarà expedita la via contenciosa administrativa.
  
B) Recurs contenciós administratiu, directament, davant del jutjat contenciós administratiu de la província de València que, per torn de repartiment, li corresponga. El termini per interposar el recurs és: a) de dos mesos, comptats des de l'endemà de la publicació d'aquestes bases en el Butlletí Oficial de la Província de València i Diari Oficial de la Generalitat Valenciana, si no s'hi ha interposat el potestatiu recurs de reposició; b) de dos mesos, comptats des del dia en què es notifique la resolució expressa del recurs de reposició; o c) de sis mesos, comptats a partir del transcurs d'un mes des de la interposició del recurs de reposició, sense haver-se'n notificat resolució expressa.
  
Contra les resolucions i els actes de tràmit que no posen fi a la via administrativa, quan aquests últims decidisquen directament o indirecta sobre el fons de l'assumpte, determinen la impossibilitat de continuar el procediment, produïsquen indefensió o perjudici irreparable a drets i interessos legítims, podrà interposar-se, pels interessats, el recurs d'alçada, en el termini d'un mes, davant de l'òrgan superior jeràrquic al que els va dictar.
  
Annex
  
Temari del concurs oposició per a cobrir una plaça d'arqueòleg, torn de promoció interna
  
Tema 1. El concepte de prehistòria. La prehistòria com a ciència històrica. Prehistòria, arqueologia i etnologia.
  
Tema 2. Els sistemes de prospecció arqueològica.
  
Tema 3. L'excavació arqueològica. Tècniques d'excavació. El concepte d'assentament o horitzó cultural.
  
Tema 4. La interdisciplinarietat de la investigació prehistòrica. Sedimentologia, palinologia, antropologia física. Altres disciplines.
  
Tema 5. La datació. Cronologia absoluta i relativa. Mètodes de datació.
  
Tema 6. El concepte de museu. Teoria, mètode i tècnica dels museus.
  
Tema 7. La musealització de l'arqueologia. Realitzacions i tendències.
  
Tema 8. Museus i centres d'investigació arqueològica valencians.
  
Tema 9. Els estudis sobre la prehistòria i l'arqueologia valencianes. Antecedents. Primeres excavacions científiques i consolidació de la investigació.
  
Tema 10. El Servei d'Investigació Prehistòrica de la Diputació de València. Treballs de camp, fons, publicacions.
  
Tema 11. El paleolític inferior en terres valencianes. Problemàtica general.
  
Tema 12. El paleolític mitjà en terres valencianes. Periodicitat, cronologia i tècniques de talla.
  
Tema 13. El paleolític superior i l'epipaleolític en terres valencianes.
  
Tema 14. Art paleolític valencià. Art moble i art parietal.
  
Tema 15. El neolític valencià.
  
Tema 16. L'eneolític en terres valencianes. Els inicis de la metal·lúrgia. Poblats i enterraments. El vas campaniforme.
  
Tema 17. La cultura de l'Edat del Bronze en terres valencianes.
  
Tema 18. Problemàtica de l'art postpaleolític en terres valencianes. L'art lineal geomètric. Art macroesquemàtic. Art llevantí i art esquemàtic.
  
Tema 19. Les influències mediterrànies als inicis de l'Edat de Ferro. Assentaments grecs i fenicis al territori valencià.
  
Tema 20. La cultura ibèrica en terres valencianes.
  
Tema 21. Arqueologia romana al País Valencià.
  
Tema 22. Les èpoques paleocristiana i visigoda en terres valencianes.
  
Tema 23. L'arqueologia islàmica i medieval al País Valencià.
  
Tema 24. La Llei de Patrimoni Cultural Valencià. Patrimoni arqueològic.
  
Tema 25. La regulació de les activitats arqueològiques a la Comunitat Valenciana.
  
Tema 26. La Llei de Patrimoni Cultural Valencià. Museus i col·leccions museogràfiques permanents. El Sistema Valencià de Museus.
  
Tema 27. La regulació del reconeixement de museus i col·leccions museogràfiques de la Comunitat Valenciana.
  
Tema 28. Marc físic de Gandia i de la Safor.
  
Tema 29. Bibliografia històrica i arqueològica de Gandia i la Safor.
  
Tema 30. Paleolític inferior i mitjà a la Safor i el seu entorn.
  
Tema 31. Paleolític superior i epipaleolític a la Safor.
  
Tema 32. El neolític a la comarca de la Safor.
  
Tema 33. El calcolític a Gandia i la Safor.
  
Tema 34. L'Edat del Bronze a la comarca de la Safor.
  
Tema 35. L'art parietal prehistòric de la comarca de la Safor.
  
Tema 36. Arqueologia ibèrica de la comarca de la Safor.
  
Tema 37. La romanització de la Safor a partir de l'arqueologia.
  
Tema 38. Arqueologia islàmica a la Safor.
  
Tema 39. Castells medievals a la Safor.
  
Tema 40. El castell de Bairén.
  
Tema 41. La Vila i el Raval de Gandia. Antecedents. De l'època medieval a l'època moderna.
  
Tema 42. Els recintes emmurallats de Gandia.
  
Tema 43. La producció del sucre a la Safor (segles XIV al XVIII). Arqueologia i arquitectura.
  
Tema 44. Edificacions de caràcter etnogràfic del terme municipal de Gandia.
  
Tema 45. La col·lecció museogràfica de l'Ajuntament de Gandia. Fonaments de la seua creació. Funcions. Actuacions realitzades.
  
Tema 46. Els fons de la col·lecció museogràfica de l'Ajuntament de Gandia. Materials, procedència, organització i conservació.
  
Tema 47. Antecedents i evolució de l'activitat arqueològica al terme municipal de Gandia.
  
Tema 48. Arqueologia urbana i periurbana a Gandia. Problemàtica general.
  
Tema 49. Normativa legal en matèria de patrimoni historicoartístic en el Pla General d'Ordenació Urbana de Gandia.